钦定古今图书集成/理学汇编/文学典/第093卷 > 邵亨贞
## 钦定古今图书集成/理学汇编/文学典/第093卷 > 邵亨贞

按《列朝诗集》：亨贞字复孺，严陵人。徙居华亭，卜筑溪
上，以贞谿自号。博通经史。瞻于文词，工篆隶，与王原
吉、申屠仲权、邾仲义交，尝为陶九成作《南村草堂记》，
洪武戊午岁也。复孺诗帖云：仆从军吴秀间，近始谒
告还家，有“‘儒冠不解明韬略’之句。”钱应庚诗帖云：“复
孺先生自军中回，署其年至正乙巳也。”王原吉诗称
复孺屯田，复孺《祭伯文》云：“己亥之岁，以屯役宿留吴
门。”则复孺盖尝有事行间。入国朝，为松江府学训导，
卒年九十三。有《蛾术文集》十六卷，《蛾术词选》四卷。天
启辛酉，江阴李如一过赤岸田家，屋梁悬故纸一束，
取视之，乃《蛾术稿》，复孺手笔。问其人，则复孺之后裔，
自云间流寓赤岸也。集后有《学庵集句诗》一卷，云“复
孺之子伯宣所作”，与刘昌、卞荣同时。复孺女嫁江阴
张宣藻仲，即宋学士赋诗送张翰林藻仲归娶者也。